Armanjakas (gėrimas)

Armanjakas – brendis, gaminamas pietvakarių Prancūzijoje, Armanjako regione, nuo ko ir kilęs gėrimo pavadinimas. Armanjakas gaminamas iš tų pačių veislių vynuogių kaip ir konjakas, taip pat brandinamas ąžuolo statinėse. Armanjakas distiliuojamas kolonos formos distiliavimo aparatu vieną kartą (tuo tarpu konjakas – puodo formos aparatu 2 kartus).

Armanjakas, kartu su konjaku ir chereso brendžiu (Ispanijoje), yra vienintelės 3 Europos reglamentuojamos brendžių gamybos zonos. Armanjako regione brendis gaminamas maždaug 200 metų ilgiau nei Konjako regione, armanjakas konkuruoja su konjaku dėl geriausios kokybės brendžio titulo; visgi armanjako yra pagaminama gerokai mažiau (6 buteliams armanjako tenka 100 butelių konjako).

Armanjako reikalavimus nustato Prancūzijos valstybinė įstaiga Bureau National Interprofessionel de l'Armagnac.

Gamybos vieta 
Armanjako regionas plyti tarp Aduro ir Garonos upių pietvakarių Prancūzijoje, Žero, Landų ir Lo ir Garonos departamentuose. Skiriamos 3 gamybos zonos (appellations):

 Bas-Armagnac – gaunamas sudėtingo skonio, vaisių aromato gėrimas. Geriausiai vertinami 12 komunų teritorijoje gaminami armanjakai žymimi Grand Bas Armagnac
 Armagnac-Ténarèze – zona aplink Kondomo (Condom) miestą
 Haut-Armagnac
Gėrimas, maišytas iš daugiau nei 1 zonoje distiliuoto spirito, vadinamas tiesiog Armagnac.

Gamyba 
Armanjako regione yra 160 km² vynuogynų. Armanjako gamybai leidžiama naudoti šių veislių vynuoges (išvardintos pagal svarbą):
 Ugni blanc,
 Baco 22A,
 Colombard,
 Folle blanche
Taip pat gali būti naudojamos Jurançon ir Picquepoul veislės.

Iš vynuogių pagamintas baltasis sausas vynas kolonos formos distiliavimo aparate distiliuojamas vieną kartą, ir žemesnėje temperatūroje nei konjakas. Todėl armanjako skonyje labiau jaučiami vaisiai. Distiliacijos metu gautas spiritas (tarp 52 % ir 72 % alkoholio tūrio) brandinamas Limuzeno ir vietinio ąžuolo statinėse. Brandinimo statinėse metu išgaruoja dalis alkoholio, o oksidacija suformuoja naujus aromatus. Kai alkoholio kiekis gėrime sumažėja iki maždaug 40 %, jis perpilamas į didelius stiklinius butelius (Dame Jeanne), kuriuose laikomas jis daugiau nebesensta.

Armanjakas brandinamas skirtingą laiką: mažiausias brandinimo laikotarpis į butelius pilstomam armanjakui yra 2 metai. Turtingesnis ir įdomesnis kvapas atsiranda brandinant nuo 15-20 m. ir ilgiau. Armanjako buteliai laikomi vertikaliai, kad nesiliestų su kamščiu. Atidarius butelį, armanjaką galima laikyti keletą metų.

Amžiaus žymėjimas 
Armanjako amžius paprastai žymimas šitaip:
 XXX arba VS [Very Special] – ne mažiau kaip 2 metų senumo, maišytas iš kelių armanjakų rūšių
 VSOP [Very Superior Old Pale] arba Réserve – ne mažiau kaip 5 metų senumo
 XO, Napoléon, Extra, Vieille Réserve – ne mažiau kaip 6 metų senumo
 Hors d'age – ne mažiau kaip 10 metų senumo
Kai gėrimas būna sumaišytas iš skirtingo amžiaus armajakų, nurodomas jauniausios dalies amžius. Skirtingai nei konjakas, armanjakas dažnai gaminamas iš vienerių metų vynuogių derliaus ir markiruojamas užrašu Millesime bei distiliacijos metais.

Gamintojai 
Pagrindiniai armanjako gamintojai:
 Chateau Laballe
 Domaine d'Esperance
 Château de Briat
 Château Lacquy
 Darroze
 Domaine de Bordeneuve
 Larressingle
 Laubade
 De Montal
 Cerbois
 Laberdolive
 Gelas
 Delord
 Samalens
 Marquis de Caussade
 Janneau
 Sempe
 Ryst-Dupeyron
 Marcel Trépout (Marques & Domaines de Gascogne)

Brendis
Prancūziška virtuvė